Michuki arakuire atoĩ ariũ a ithe maarĩ aigana
- Details
- Published Date
- Written by Maina Mwangi
- Category: Unduire Witu
Ithandũkũ rĩa mwĩrĩ wa minithita wa maũndũ marĩa matũrigicĩirie John Michuki
Senior Chief Michuki wa Kagwi ũrĩa nĩwe ithe wa mũtigairĩ minithita wa marĩa matũrigicĩirie John Michuki arĩ na atumia 47 na ciana nyingĩ iria itamenyekaga nginya nĩ andũ a nyũmba yao ciarĩ cigana.
No nĩ arĩ na hũthĩra ya kũmacokanĩrĩria thingira kũrĩa amaheaga mataaro megiĩ mũtũrĩre kaingĩ kaingĩ ũndũ ũrĩa ũtũmĩte Minithita ũcio akũre na ũigĩrĩrĩki ũrĩa ararĩ naguo.
Arĩa mamũĩ maugaga nĩ mũndũ wekĩrĩire mĩtugo mĩega na ũritũ mũnene mũno na to harĩ ciana no nĩ nginya harĩ atumia ake othe.
Onagũtuĩka akuire Michũkĩ arĩ wa mĩaka mũgwanja tu, mũrĩu wake ũmwe ũrĩa wetagwo Chief Joel Njoroge Michuki nĩwe wakinyire makinya make na kinyi, na ahikirie atumia 32.
No minithita ũyũ ona arĩ mũnini nĩ ahotire gũthooma maũndũ maigana ũna kuuma harĩ ithe rĩrĩa arĩ o muoyo na hihi nĩkĩo atuĩkire mũteti, muonjoria, mũthuuri mwega na ithe wa ciana mwega.
Kũringana na ũmwe wa ariũ a ithe atatũ tu arĩa marĩ muoyo, Peter Mbiiri Michuki, ithe wao ametanagia na manyina mao nĩguo mamenyekane makĩria arĩa metagwo Njoroge nĩ amu marĩ aingĩ mũno.
Mũtigairĩ etagwo nĩ ithe ‘Njoroge wa Wanjiku’ nĩ tondũ nyina mũmũciari etagwo Mariana Wanjiku. Nyina akuire 2004. Minithita ũcio nĩwe warĩ irigithathi rĩa Wanjiku ũrĩa warĩ mũtumia wa 45 harĩ atumia othe 47 a cibũ ũcio.
“Awa Senior Chief Michuki wa Kagwi arĩ na atumia aingĩ mũno na ciana. Ndingĩririkana wega maitũ ahikĩte arĩ wa kaigana. Ciana ndingĩmenya ciarĩ cigana,” mũthuuri ũcio wa mĩaka 78 ũrĩa warĩ mũthigari wa wathani wa matũũra nĩ atarĩirie.
Mbiiri araririkana atĩ rĩrĩa arĩ mũnini mathiaga gwa ithe marĩ o hamwe na mũtigairĩ minithita kũrĩa marehagĩrwo irio nĩ maanyina mao makarĩa makahũna.
“Awa nĩ arekaga tũrĩanĩre nake na ithuĩ naithuĩ nĩ twendete gũikara hakuhĩ nake mũno, no ndahuhaga mũndũ angĩahĩtirie. Nĩ arĩ na ũtonga mũingĩ mũo wa nyamũ ona nginya mũgũnda ũrĩa warĩ mũnene mũno,” nĩ ongereire kuuga.
Augaga nĩ aririkanaga wega hĩndĩ ĩmwe rĩrĩa athũkangirie mũharatĩ wa ng’ombe. Ahũrirwo mbaara njũru mũno na akĩimwo cuka ũrĩa magũragĩrwo o mũndũ wake wa gũkũngũĩra thigũkũ ya Christmas.
Nĩ arĩ hũthĩra ya kũmagũrĩra cuka wa hĩndĩ ya thigũkũ.
“Tũrĩ ihĩĩ tweyohaga cuka tũkahitha njaga na mũndũ angĩagire kũgũrĩrwo hĩndĩ ya thigũkũ aiguaga ahĩtĩirio mũno. No ona kũrĩ o ũguo nĩ ndathoomire kuumana nake,” Mbiiri nĩ atarĩirie.
Senior chief akuire tarĩki inya mweri wa mwambĩrĩrio mwaka wa 1940 na agĩtigĩra mũriũ nĩwe Joel ũtongoria ũrĩa nake watigĩrĩire nĩ aiganĩra iratũ-inĩ cia ithe.
Michuki wa Kagwi athikirwo gĩcagi-inĩ gĩa Ndaani hakuhĩ na taũni ya Kangema harĩa harĩ mũgũnda wa mũtumia wake wa mbere ũrĩa wetagwo Wachinga.
Hau no ho mũrĩũ ũrĩa mũkũrũ Cibũ Joel Michuki athikirwo na mũtumia wake ũmwe ũrĩa wĩtagwo Susana.
Wachinga ndagĩaga ciana na nĩ “ahikĩtie” atumia erĩ arĩa maarĩ mamũciarĩre ciana. Gĩtene mũtumia agĩagire mwana nĩ etĩkĩrĩtio “kũhikania” na atumia acio magĩa ciana ciakoragwo cirĩ cia “mũhikania”.
Nĩ ũndũ wa gũkũra thĩinĩ wa mũciĩ ũrĩ andũ aingĩ ũguo, nĩ kwarĩ na mathĩna o hamwe na mawega. Rĩrĩa Michuki wa Kagwi akuire, mũtigairĩ minithita nĩ aumire cukuru nĩ wagi wa mbeca. Hĩndĩ ĩo arĩ na mĩaka 7.
Noa arĩ na thĩna wa ũrĩa ũnyitaga mĩciĩ ĩrĩa ĩrĩ atumia aingĩ wa gũtunywo igai nĩ arĩa akũrũ. Nĩ ũndũ ũcio nyina wa Michuki arigirie na kũgaĩrwo ĩka ithatũ tu cia mũgũnda kuuma harĩ ng’undũ ya ithe.
Onagũtuĩka arĩ ta mwana mwĩreri, minithita ũcio augaga kũgacĩra gwake kwaumanire na ũreri wa ithe na kĩo kĩa nyina Mariana Wanjiku ũrĩa ona atarĩ mũthoomu nĩ enyitirie mũthiori na akĩmathoomithia.
Kũringana na mũndũ magimarĩte nake mwaka-inĩ wa 1948 Charles Amon Maina, maruĩte hamwe na mĩchukĩ rũĩ-inĩ rwa Boyo.
No manyuaga njohi ya muratina nake makũrakũra. Michũki nĩ athoomire na akĩgacĩra kũrĩa arutire wĩra thirikari-inĩ nginya mwaka-inĩ wa 1979 rĩrĩa atigire wĩra na akĩingĩra ũteti-inĩ o hamwe na kũramata biacara ciake.
kik_Latn eng_Latn eng_Latn eng_Latn fra_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn